b'\n_START_ARTICLE_\nBrandenbur\xc5\xa1ki koncerti\n_START_PARAGRAPH_\nBrandenbur\xc5\xa1ki koncerti (BWV 1046\xe2\x80\x931051) so niz \xc5\xa1estih instrumentalnih del, ki jih je leta 1721 Johanna Sebastiana Bacha posvetil Christianu Ludwigu, mejnemu grofu Brandenburg-Schwedtu (verjetno pa so bili skomponirani pred tem letom). V splo\xc5\xa1nem so obravnavani kot najkvalitetnej\xc5\xa1a serija baro\xc4\x8dnih glasbenih del.\n_START_SECTION_\nOkoli\xc5\xa1\xc4\x8dine nastanka\n_START_PARAGRAPH_\nV baroku je bilo glasbeno \xc5\xbeivljenje odvisno bodisi od cerkve bodisi od umetnosti naklonjenih vladarjev in drugih fevdalnih gospodov. Glasbeniki so sku\xc5\xa1ali dobiti slu\xc5\xbebo kot organisti in kantorji v ve\xc4\x8djih cerkvah ali pa na dvorih. Johann Sebastian Bach je okusil vse vrste in trdote glasbeni\xc5\xa1kega kruha. Med letoma 1717 in 1723 je slu\xc5\xbeboval kot glasbenik na dvoru kneza Leopolda Anhaltskega v K\xc3\xb6thnu. Knez je bil kalvinec, stroga kalvinska vera pa ni dopu\xc5\xa1\xc4\x8dala razko\xc5\xa1nega muziciranja v cerkvi. Bach je bil sicer luteranec, v glasbi pa univerzalno kr\xc5\xa1\xc4\x8danski. Pogre\xc5\xa1al je svoje orgle, vendar se je v k\xc3\xb6thenskem obdobju prilagodil in se posvetil ustvarjanju komorne glasbe, tako da jo je skupaj z drugimi kne\xc5\xbejimi glasbeniki izvajal na prazni\xc4\x8dnih prireditvah na dvoru. V tem \xc4\x8dasu so nastale njegove suite za violino in violon\xc4\x8delo, pa sonate za violino in \xc4\x8dembalo ter \xc5\xa1est Brandenbur\xc5\xa1kih koncertov._NEWLINE_Bacha so pozimi leta 1719 poslali iz K\xc3\xb6thna v Berlin zaradi nakupa dvornega \xc4\x8dembala in tam se je predstavil tudi na dvoru brandenbur\xc5\xa1kega mejnega grofa, princa Christiana Ludwiga, ki je bil znan kot velik podpornik glasbe in je vzdr\xc5\xbeeval stalen orkester. Bach je postajal v K\xc3\xb6thnu nezadovoljen, kajti za glasbo zavzeti knez Leopold se je o\xc5\xbeenil, nova dvorna gospodarica pa glasbi ni bila naklonjena. Odnosi med knezom in njegovimi glasbeniki so se skrhali. Bach je za\xc4\x8del iskati novo slu\xc5\xbebo. Leta 1721 je \xc5\xa1est instrumentalnih koncertov s posvetilom poslal Christianu Ludwigu v upanju, da jih bodo izvedli njegovi dvorni glasbeniki in da bo morda na\xc5\xa1el slu\xc5\xbebo v Berlinu. Zbirko skladb, zasnovanih po italijanski obliki concerto grosso, ki pomeni enega od vrhuncev baro\xc4\x8dne umetnosti, \xc5\xa1e danes poznamo in ob\xc4\x8dudujemo kot Brandenbur\xc5\xa1ke koncerte, \xc4\x8deprav jih na dvoru Christiana Ludwiga Brandenbur\xc5\xa1kega nikoli niso izvedli in Bach v Berlinu ni dobil slu\xc5\xbebe._NEWLINE_\xc2\xbbBrandenbur\xc5\xa1ki\xc2\xab\xc2\xa0koncerti v marsi\xc4\x8dem presegajo tradicionalno baro\xc4\x8dno zamisel concerta grossa. Bach gleda na tradicionalno medinstrumentalno\xc2\xa0\xc2\xbbtekmovanje\xc2\xab\xc2\xa0upo\xc5\xa1tevaje ravnovesje in enakost glasbenih linij. To predstavlja bistvo kontrapunktike \xe2\x80\x93 uravnovesiti razli\xc4\x8dnosti v ritmu, barvi ali dinamiki.'